SAL se vliegtuie ingespan vir noodsaaklike vragvlugte | Netwerk24
Deur William Horne 08 April 2020 17:38
Een van die Suid-Afrikaanse Lugdiens se Airbus A340-600-vliegtuie. Foto: Getty Images
Die lugdiens sê Woensdag in 'n verklaring hy het Maandag 'n Airbus A340-600-passasiersvliegtuig gebruik om noodsaaklike goedere tussen Duitsland en Suid-Afrika te vervoer.
Die moderne passasiersvliegtuig het met die vlug na Frankfurt vis, vars vrugte en groente, voorraad vir laboratoriums, sowel as motor- en vliegtuigonderdele vir herstelwerk, vervoer.
Op pad terug het die vliegtuig onder meer broodnodige goedere soos immunologiese farmaseutiese middels, insulien, persoonlike beskermende chirurgiese toerusting en babaformulemelk vervoer.
Die vlug het Dinsdagaand in Johannesburg geland.
Nog so 'n "kritiek belangrike" vlug word vir Vrydag beplan sodat noodsaaklike mediese toerusting en ander goedere vinnig die land kan inkom.
Dié vlug sal tussen Johannesburg en Guangzhou, China, vlieg.
Die SAL sê hy het die A340-600 hiervoor beskikbaar gemaak vanweë sy grootte en uitmuntende vermoë om lang afstande te kan aflê.
Die A340-600 is volgens Airbus die grootste vliegtuig in die A340-reeks. Hy is meer as 75 m lank en kan tot 370 passasiers vervoer.
Met die vragvlugte was daar egter geen passasiers aan boord nie.
Volgens die SAL is daar weens grootskaalse beperkings op handel tans 'n groot aanvraag na vragvlugte, wat die behoefte aan nog kapasiteit vergroot het.
"As 'n nasionale lugdiens is ons bly dat ons kan bydra om broodnodige mediese voorraad en ander noodsaaklike goedere hierheen te kon bring om te help in die stryd teen Covid-19," sê Justice Luthuli, waarnemende hoofbestuurder van SAA Cargo.
Slegs vragvliegtuie mag tydens die staat van inperking vlieg, en die meeste lugdienste is reeds vir bykans twee weke gesluit.
Meer oor: Sal | Suid-Afrikaanse Lugdiens | Invoer | Covid-19 | Handel | Staat Van Inperking | Lugdienste